b'\n_START_ARTICLE_\nFinal Fantasy VIII\n_START_SECTION_\nApie \xc5\xbeaidim\xc4\x85\n_START_PARAGRAPH_\n\xe2\x80\x9eFinal Fantasy VIII\xe2\x80\x9c yra \xe2\x80\x9eFinal Fantasy\xe2\x80\x9c kompiuterini\xc5\xb3 \xc5\xbeaidim\xc5\xb3 ir film\xc5\xb3 fran\xc4\x8diz\xc4\x97s dalis. Tai vieno \xc5\xbeaid\xc4\x97jo kompiuterinis vaidmen\xc5\xb3 \xc5\xbeaidimas. \xc5\xbdaidimo metu grup\xc4\x97 heroj\xc5\xb3 kovoja d\xc4\x97l pasaulio (fikcinio) i\xc5\xa1gelb\xc4\x97jimo nuo piktaval\xc4\x97s burtinink\xc4\x97s. \xc5\xbdaidimas vyksta trijuose pagrindiniuose languose: miesto ir kovos languose, kuriame \xc5\xbeaid\xc4\x97jas gali valdyti trimat\xc4\xaf herojaus model\xc4\xaf i\xc5\xa1 anksto generuot\xc5\xb3 dvima\xc4\x8di\xc5\xb3 vaizd\xc5\xb3 aplinkoje ir pasaulio, kuris yra trimatis. \xe2\x80\x9eFinal Fantasy VIII\xe2\x80\x9c yra pirmasis serijos \xc5\xbeaidimas, kuriame heroj\xc5\xb3 modeliai yra \xc5\xbemogaus proporcij\xc5\xb3 dyd\xc5\xbei\xc5\xb3 ir proporcingi aplinkos objektams._NEWLINE_\xc5\xbdaidimo istorija atskleid\xc5\xbeiama vaizdo intarpuose. \xc5\xbdaidimo metu valdomas vienas herojus, o kiti herojai automati\xc5\xa1kai seka paskui j\xc4\xaf. Pasaulio lange heroj\xc5\xb3 grupel\xc4\x97 vaizduojama supaprastintai vienu herojumi. Kovos su eiliniais monstrais ir prie\xc5\xa1ininkais generuojamos automati\xc5\xa1kai. \xc5\xbdaid\xc4\x97jas kiekvien\xc4\x85 heroj\xc5\xb3, kuri\xc5\xb3 \xc5\xbeaidime yra \xc5\xa1e\xc5\xa1i, gali patobulinti kovoje ir suteikti tik jam b\xc5\xabding\xc5\xb3 savybi\xc5\xb3. Herojai gali kovoti su prie\xc5\xa1ininkais \xc5\xa1altaisiais ir \xc5\xa1aunamaisiais ginklais, elementin\xc4\x97mis j\xc4\x97gomis (ugnis, \xc5\xbeaibas, ledas ir pan.). Galima naudoti burtus u\xc5\xbeburiant prie\xc5\xa1ininkus arba suteikiant savos grup\xc4\x97s nariams prana\xc5\xa1um\xc5\xb3._NEWLINE_Kiekvienas herojus turi gyvyb\xc4\x97s ta\xc5\xa1kus (HP, Hit points), kuri\xc5\xb3 kiekis did\xc4\x97ja su \xc5\xbeaidimo eiga, \xc4\xafveiktais monstrais. Kiekviena ataka apib\xc5\xabdinama HP galios skai\xc4\x8diumi. Kokios HP galios ataka\xc2\xa0\xe2\x80\x93 tiek HP praranda prie\xc5\xa1ininkas. Praradus visus HP, herojus arba prie\xc5\xa1ininkas mir\xc5\xa1ta. Heroj\xc5\xb3 galima \xe2\x80\x9eprikelti\xe2\x80\x9c burtais ar specialiomis porcijomis. Vis\xc5\xb3 grup\xc4\x97s heroj\xc5\xb3 \xc5\xbeuvimas laikomas \xc5\xbeaidimo pabaiga. \xc5\xbdaidime kovos scenose herojai vaizduojami de\xc5\xa1in\xc4\x97je pus\xc4\x97je, prie\xc5\xa1ininkai kair\xc4\x97je. Kova vyksta atsitiktini\xc5\xb3 \xc4\x97jim\xc5\xb3 eili\xc5\xa1kumo principu. Kovos komandos pasirenkamos meniu languose. \xc5\xbdaidime yra tik muzikinis takelis, pokalbiai tarp veik\xc4\x97j\xc5\xb3 vaizduojami tekstu dialogo languose.\n_START_SECTION_\n\xc5\xbdaidimo elementai\n_START_PARAGRAPH_\nJunction \xe2\x88\x92 herojaus savybi\xc5\xb3 tobulinimo sistema. Herojus \xc5\xbeaidime yra silpnas, pakol n\xc4\x97ra suporuojamas (junction) su supergali\xc5\xb3 b\xc5\xabtybe Guardian Force. Junction sistema taip pat leid\xc5\xbeia priskirti burt\xc5\xb3 savybes herojui, padaryti j\xc4\xaf atspariam ar ma\xc5\xbeiau su\xc5\xbeeid\xc5\xbeiamam kai kuri\xc5\xb3 tip\xc5\xb3 atakoms. Yra numatytas automatinis Junction priskyrimas, kur\xc4\xaf parenka kompiuterinis intelektas, jei \xc5\xbeaid\xc4\x97jas nenori asmeni\xc5\xa1kai valdyti heroj\xc5\xb3 savybi\xc5\xb3 parinkim\xc4\x85._NEWLINE_Guardian Force (GF) \xe2\x88\x92 i\xc5\xa1\xc5\xa1aukiamos supergali\xc5\xb3 mistin\xc4\x97s b\xc5\xabtyb\xc4\x97s. Jos atitinka kitose \xe2\x80\x9eFinal Fantasy\xe2\x80\x9c serijos \xc5\xbeaidimuose veikian\xc4\x8dius \xe2\x80\x9eeidolonus\xe2\x80\x9c. Junction sistemos pagalba galima herojui priskirti kelias GF. Jos i\xc5\xa1\xc5\xa1aukiamos kovos metu. J\xc5\xb3 pasirodymas ir ataka vaizduojami atskiru vaizdo intarpu. Kiekvienas GF turi atskir\xc4\x85 vard\xc4\x85 ir ypa\xc4\x8d didel\xc4\x97s galios specifin\xc4\x99 atakos r\xc5\xab\xc5\xa1\xc4\xaf, pavyzd\xc5\xbeiui, Ifritas atakuoja ugnimi, Sirena gali u\xc5\xbeburti visus prie\xc5\xa1ininkus, kad jie nebegal\xc4\x97t\xc5\xb3 panaudoti elementini\xc5\xb3 atak\xc5\xb3. Atitinkamai, kiekvienas GF yra silpnesnis kai kuri\xc5\xb3 prie\xc5\xa1inink\xc5\xb3 atak\xc5\xb3 r\xc5\xab\xc5\xa1ims. GF kovos metu irgi gali \xc5\xbe\xc5\xabti kaip herojus (turi HP ta\xc5\xa1k\xc5\xb3 limit\xc4\x85) ir b\xc5\xabti \xe2\x80\x9eprikeliamas\xe2\x80\x9c. Herojus gali naudoti gydom\xc4\x85sias porcijas GF gyvyb\xc4\x97s rezervams atstatyti._NEWLINE_Draw \xe2\x88\x92 sistema, kuria herojus \xc4\xafgyja galimyb\xc4\x99 naudoti elementines atakas. \xc5\xa0i sistema pakei\xc4\x8dia kituose \xe2\x80\x9eFinal Fantasy\xe2\x80\x9c \xc5\xbeaidimuose naudojamus burt\xc5\xb3 ta\xc5\xa1kus (MP), kurie naudojami elementin\xc4\x97ms atakoms ir burtams. Draw funkcijos pagalba herojus vagia i\xc5\xa1 prie\xc5\xa1inink\xc5\xb3 elementus, pavyzd\xc5\xbeiui, pavog\xc4\x99s 8 cure porcijas i\xc5\xa1 prie\xc5\xa1ininko, herojus gali 8 kartus jas panaudoti gydant save ar draugus herojus. Atitinkamai, Draw pagalba galima \xc4\xafgyti kit\xc5\xb3 element\xc5\xb3 i\xc5\xa1 prie\xc5\xa1inink\xc5\xb3, \xc4\xafskaitant GF. I\xc5\xa1 skirting\xc5\xb3 prie\xc5\xa1inink\xc5\xb3 r\xc5\xab\xc5\xa1i\xc5\xb3 galima vogti vis skirting\xc5\xb3 r\xc5\xab\xc5\xa1i\xc5\xb3 elementus._NEWLINE_Limit break \xe2\x88\x92 specialus re\xc5\xbeimas, kuris leid\xc5\xbeia herojui atakuoti su \xc5\xbeymiai galingesne HP ataka, nei paprastai. \xc4\xae \xc5\xa1\xc4\xaf re\xc5\xbeim\xc4\x85 herojus patenka \xc5\xbeenkliai suma\xc5\xbe\xc4\x97jus jo HP (gyvyb\xc4\x97s) limitui. Paprastai herojus gali taip atakuoti 1-2 kartus, jei nesp\xc4\x97ja nugal\xc4\x97ti prie\xc5\xa1ininko arba papildyti HP rezervo \xe2\x88\x92 \xc5\xbe\xc5\xabsta kitos prie\xc5\xa1ininko atakos metu._NEWLINE_Kortos \xe2\x88\x92 \xc5\xbeaidimo elementas, niekaip nesusij\xc4\x99s su \xc5\xbeaidimo istorija. Tai yra kort\xc5\xb3 mini\xc5\xbeaidimas, kur\xc4\xaf galima aktyvuoti \xc5\xbeaidimo eigoje sutikus kitus veik\xc4\x97jus, kurie sutinka \xc5\xbeaisti. \xc5\xbdaidime galima kolekcionuoti kortas, kai kurios j\xc5\xb3 da\xc5\xbenai sutinkamos (i\xc5\xa1lo\xc5\xa1iamos), o kai kurios yra labai retos.\n_START_SECTION_\nSiu\xc5\xbeetas\n_START_PARAGRAPH_\n\xc5\xbdaidimas prasideda fikciniame ultramoderniame pasaulyje, kuriame yra \xc4\xafsisteigusios keletas mokykl\xc5\xb3, vadinamos sodais (garden), kuriuose apmokomi kariai kovai su monstrais ir teroristais. \xc5\xa0iuos kovotojus, vadinamus SeeD\xe2\x80\x99s, samdo \xc4\xafvairi\xc5\xb3 \xc5\xa1ali\xc5\xb3 vyriausyb\xc4\x97s ar sukil\xc4\x97liai. Balamb Garden mokyklos mokiniai Squall ir Seifer konkuruoja tarpusavyje. Seifer nei\xc5\xa1laiko egzamino d\xc4\x97l tiesiogini\xc5\xb3 nurodym\xc5\xb3 nevykdymo. Squall i\xc5\xa1laiko ir tampa SeeD. Keliaudamas \xc4\xaf savo pirm\xc4\x85j\xc4\x85 karin\xc4\x99 misij\xc4\x85 Squall su draugais Zell ir Selphie krenta \xc4\xaf sapno b\xc5\xabkle, kurioje jis pradeda reg\xc4\x97ti praeities \xc4\xafvykius, kuriuose dalyvauja Galbadia valstyb\xc4\x97s karys Laguna su draugais. Squall kaip tik ir vyksta kovoti su Galbadia kariais. Reg\xc4\x97jim\xc4\x85 mato taip pat ir Zell su Selphie._NEWLINE_Kovoje su Galbadia kariais ir per reg\xc4\x97jimus herojai supranta, kad esam\xc4\x85 pasaul\xc4\xaf ruo\xc5\xa1iasi u\xc5\xbevaldyti j\xc4\x97ga i\xc5\xa1 praeities \xe2\x88\x92 mistin\xc4\x97 burtinink\xc4\x97 Ultimecia, \xc4\xaf kurios pus\xc4\x99 stojo tarnauti buv\xc4\x99s SeeD mokinys, Squall konkurentas Seifier. Raktas \xc4\xaf pasaulio i\xc5\xa1gelb\xc4\x97jim\xc4\x85 ar pralaim\xc4\x97jim\xc4\x85 slypi moteryje Ellone, kuri praeities \xc4\xafvykiuose yra mergait\xc4\x97, kuri\xc4\x85 globojo Galbadia karys Laguna. \xc5\xa0e\xc5\xa1i herojai: Squall, Quistis, Zell, Rinoa, Selphie ir Irvine turi sutrukdyti piktosios burtinink\xc4\x97s k\xc4\x97slams\xe2\x80\xa6'